Diari Oficial de la Generalitat Valenciana


Sumari del DOGV 2996, del 21-05-1997 (1997/7741)

ORDRE 30 d'abril de 1997 , de la Conselleria de Medi Ambient, per la qual es desplega el Decret 36/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Medi Ambient.
------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/04/30/(1)/dof/vci/html**

### Dades del document

Número de DOGV
:   2996

Data del DOGV
:   21-05-1997

Secció del DOGV
:   DISPOSICIONS GENERALS

Número del document
:   1997/7741


Data del document
:   30-04-1997

Organisme emissor
:   Conselleria de Medi Ambient

Tipus de document
:   Ordre

Anàlisi jurídica

ORDRE 30 d'abril de 1997 , de la Conselleria de Medi Ambient, per la qual es desplega el Decret 36/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Medi Ambient.
  
Aprovat el Reglament Orgànic i Funcional de la Conselleria de Medi Ambient, que inclou en la seua estructura el nivell directiu d'aquesta, la Secretaria General Administrativa i les unitats amb rang d'àrea, es fa necessari el desenvolupament d'aquests òrgans fins el nivell de direcció de servei.
  
Per això, i en ús de les facultats que m'atribueix el Decret 36/1997, de 26 de febrer, i els articles 35.e) i 71 de la Llei 5/1983, de 30 de desembre, del Govern Valencià,
  
  
Ordene
  
  
Article 1. El conseller
  
Depenen directament del conseller:
  
- El Gabinet del conseller, com a òrgan de suport directe i d'assistència immediata al conseller.
  
- El Gabinet d'Estudis i Publicacions. Es configura com un òrgan pluridisciplinar, amb rang d'àrea, al qual se li encomana l'assessorament i l'assistència tècnica a la Conselleria i, especialment, al conseller, al secretari general i als directors generals. S'estructura en els serveis següents:
  
- Servei d'Estudis i Estadístiques Ambientals, al qual correspondran les funcions de creació, manteniment i gestió d'un arxiu cartogràfic i els seus elements d'informació territorial per a l'aplicació en els processos de planificació i anàlisi mediambiental, recopilar, analitzar i proporcionar als òrgans directius la informació socioeconòmica adequada per a la política mediambiental, en especial de la normativa comunitària europea, tant per a ús propi com en compliment d'acords amb altres institucions i la realització de les actuacions necessàries per al millor coneixement del sector mediambiental valencià. Li correspondrà la coordinació i l'elaboració de la memòria de la Conselleria.
  
  
- Servei de Publicacions i Documentació, al qual correspon l'impuls i la coordinació de les publicacions mediambientals de la Conselleria; l'organització i la custòdia dels fons bibliogràfics de la Conselleria a fi de mantenir un centre de documentació sobre medi ambient obert a la societat i la divulgació dels temes mediambientals. Li correspondrà ocupar-se de l'establiment de canals adequats de comunicació mediambiental entre l'administració i la societat, i el foment de les activitats de persones físiques i jurídiques adreçades al coneixement i una protecció més eficient del medi ambient. Igualment, haurà de dissenyar i gestionar un sistema d'informació ambiental i facilitar l'elaboració de programes que afavorisquen l'accés dels ciutadans a la informació mediambiental generada per la Conselleria.
  
  
  
Article 2. La Secretaria General
  
Integren la Secretaria General les unitats següents:
  
- La Secretaria General Administrativa
  
- El Servei Jurídic
  
- La Unitat d'Inspecció Mediambiental
  
Els serveis dependents de la Secretaria General Administrativa tindran al seu càrrec l'exercici de les funcions generals següents:
  
  
- Servei de Gestió Administrativa. Té al seu càrrec l'estudi i les propostes en matèria de personal pròpies de la Conselleria; estudiar, preparar i formalitzar els expedients de contractació administrativa d'obres, serveis i subministraments, la secretaria de la Junta de Compres, l'arxiu, registre i custòdia de documents i realitzar les actuacions referents a l'adquisició i l'arrendament d'immobles, com també la tramitació administrativa general.
  
- Servei de Gestió Econòmica i Pressupostària. Li competeix l'elaboració de l'avantprojecte de pressupostos de la Conselleria, les propostes i tramitacions d'ingressos i també el seguiment i el control sobre aquests i sobre les propostes de pagaments, moviment de fons, provisió de comptes, i l'estudi i proposta de control dels pressupostos i dels programes d'inversions, i li competeix, així mateix, participar en les propostes que tinguen com a finalitat l'obtenció de fons externs a la Generalitat Valenciana, coordinar l'elaboració i efectuar la tramitació i el seguiment de les actuacions finançades per fons de la Unió Europea i la notificació d'ajudes públiques.
  
- Servei de Supervisió de Projectes. Li correspon l'examen dels avantprojectes i projectes d'obres i les seues modificacions, inclosa la comprovació aritmètica, per a la qual cosa demanarà els aclariments, ampliacions de dades, estudis o rectificacions que trobe oportuns, i exigirà les esmenes o esmenarà ell mateix els defectes observats; la vigilància del compliment de les normes reguladores en la matèria, fent complir les prevencions que es contenen en les normes sobre contractació administrativa i en les d'ordenació, regulació i coordinació dels criteris tècnics i, en general, les funcions que li atribuïsca la legislació de contractes de les administracions públiques.
  
- Servei d'Organització, Tècniques de Gestió i Informàtica. Té al seu càrrec l'ordenació, coordinació, supervisió i control de l'esquema organitzatiu de la Conselleria, el control del rendiment i bon funcionament dels serveis i del personal adscrit, la simplificació i normalització dels seus procediments administratius. Li correspon ocupar-se de l'harmonització del material i de la documentació informàtica utilitzats per la Conselleria, coordinarà i impulsarà les accions realitzades en la matèria; assessorarà les diferents unitats i desenvoluparà els criteris per a l'adquisició i la utilització de béns i serveis informàtics, garantint-ne l'adequada compatibilitat i el perfeccionament tècnic del personal de la Conselleria.
  
  
- Servei d'Afers Generals i Supervisió del Parc Mòbil i Instal·lacions. Li correspon la direcció, impuls, control i gestió de tots els expedients de tramitació dels afers generals de la Conselleria, com ara el règim interior, l'inventari i el manteniment, com també la supervisió i la coordinació del parc mòbil i de les instal·lacions de la Conselleria.
  
Depenen directament del secretari general els serveis següents:
  
  
- El Servei Jurídic. Té atribuïdes funcions d'informació i, si escau, d'elaboració de les disposicions de caràcter general, convenis i circulars que emanen dels diferents òrgans directius de la Conselleria i l'emissió de qualssevol informes o dictàmens jurídics a sol·licitud del conseller o d'altres òrgans de la Conselleria. També li competirà informar sobre els recursos que s'interposen davant el conseller o altres òrgans i, si escau, elaborarà les propostes de resolució; l'ordenació de la documentació jurídica; el seguiment de la legislació estatal i d'altres comunitats autònomes i les altres actuacions que, per imperatiu legal, vinguen imposades en els procediments que s'estableixen en la legislació aplicable en les matèries que siguen competència de la Conselleria.
  
  
- La Unitat d'Inspecció Mediambiental, amb categoria de servei. Exerceix les funcions de control, vigilància i seguiment del compliment de les matèries següents, sense perjudici de les que s'atribueixen a cada direcció general: qualitat de les aigües, qualitat dels sòls, flora, fauna, geomorfologia, recursos forestals, impacte ambiental, espais naturals, funcionament d'indústries i activitats i, en general, les que requerisca la defensa del medi ambient. En coordinació amb el Servei Jurídic, li correspondrà la tramitació i la instrucció dels expedients sancionadors en les matèries esmentades, com també la informació sobre els recursos que es formulen contra els actes que imposen sancions.
  
  
Article 3. La Direcció General de Desenvolupament Sostenible
  
Se estructura en les següents àrees i serveis:
  
- Àrea de Recursos Forestals, que s'estructura en els serveis següents:
  
Servei de Gestió Forestal. Li corresponen les matèries de forests de la Generalitat Valenciana, de les declarades o ser susceptibles de ser declarades d'utilitat pública, de les comunals, de les consorciades i convingudes i de les particulars; el foment de les masses forestals mitjançant la repoblació i les altres pràctiques silvícoles; l'aprofitament de les rendes forestals; la conservació i la lluita contra l'erosió; la defensa hidrologicoforestal; la producció i la comercialització de materials forestals de reproducció, com també el control, certificació i inspecció del procés productiu i comercial; la vigilància, prevenció i lluita contra agents nocius, plagues i malalties forestals; el control fitosanitari de planters i dipòsits de llavors forestals.
  
Servei de Prevenció d'Incendis Forestals. Li competeix la prevenció en la lluita contra els incendis forestals; la direcció tecnicoforestal d'aquesta; conciliació d'interessos, vigilància fixa i mòbil, potenciació del voluntariat mediambiental; silvicultura preventiva, infraestructures de prevenció; informació geogràfica i estadística, i investigació de causes i motivacions.
  
- Àrea de Conservació del Medi Natural i d'Avaluació d'Impacte Ambiental, que s'estructurarà en els serveis següents:
  
Servei de Programació i Avaluació d'Impacte Ambiental. Li correspon la proposta d'establiment de directrius per a l'ordenació dels recursos naturals amb vista a l'aprofitament sostingut; les avaluacions d'impacte ambiental, l'estudi i declaració; el seguiment i vigilància del compliment de les condicions establides en la declaració d'impacte ambiental; informar sobre els instruments de planejament urbanístic, la instrucció i tramitació dels expedients d'activitats molestes, insalubres, nocives i perilloses; informar a les comissions provincials de Qualificació d'Activitats i Impacte Ambiental, i l'elaboració, formulació i proposta de plans i programes mediambientals.
  
Servei d'Espais Naturals. Li competeix l'elaboració, execució i seguiment de plans i programes de protecció dels espais naturals, zones humides i altres elements i conjunt de valor mediambiental, la restauració o rehabilitació dels espais afectats per processos degradatoris d'origen humà o natural; l'administració i gestió dels parcs i paratges naturals de la Comunitat Valenciana i de qualsevol altra figura jurídica de protecció dels espais naturals, d'acord amb la legislació vigent.
  
Servei de Protecció d'Espècies. Té atribuïdes les competències de les matèries de vies pecuàries, estimació de riberes, reserves i refugis de caça controlada socials, locals i privats; caça i pesca continental i la protecció de la flora i fauna silvestres.
  
Servei de Coordinació. Es constitueix com una unitat delegada de la Secretaria General per a la gestió i la coordinació dels afers econòmics i administratius que se li encomanen relatius a la Direcció General.
  
  
Article 4. La Direcció General de Qualitat Ambiental
  
S'estructura en els serveis següents:
  
  
- Servei de Residus i Contaminació. Li competeix la planificació i coordinació de la gestió dels residus sòlids, urbans i industrials, especialment els tòxics i perillosos, com també els procediments i tècniques d'eliminació, tractament, recuperació, reciclatge i reutilització, i la vigilància, seguiment i control de la contaminació atmosfèrica, tant acústica com gasosa.
  
- Servei de Planificació de Recursos Hidrològics. Té atribuïdes competències en matèria d'estudi i elaboració de propostes de depuració orientades a millorar i, si escau, eliminar la contaminació de les aigües continentals i de les platges; el seguiment i control de les activitats relacionades amb els recursos hidrològics de la Comunitat Valenciana; la vigilància, seguiment i control de les aigües de consum públic, residuals, litorals i continentals, i de les condicions sanitarioambientals de locals i edificis de convivència o ús públic; el control de campaments, piscines i aigües de bany i, en general, dels llocs on es realitzen activitats d'esbargiment i oci.
  
  
- Servei d'Impuls Tecnològic Mediambiental. Li correspon la planificació i la gestió de programes de subvencions per a la millora ambiental, i també l'impuls de programes per a la millora ambiental de processos i productes, com també l'aplicació de sistemes de gestió mediambiental. També complirà l'aplicació i desenvolupament de polítiques comunitàries referents a la concessió de l'etiqueta ecològica, a la prevenció i control integrat de la contaminació.
  
  
Article 5. La Direcció General d'Educació Ambiental
  
S'estructura en els serveis següents:
  
- Servei de Planificació i Promoció de l'Educació Ambiental. Li competeix l'elaboració, promoció i coordinació dels plans i programes adreçats a la investigació ambiental, com també els adreçats a la difusió de matèries relacionades amb el medi ambient. La coordinació dels estudis adreçats a l'elaboració del Pla Valencià d'Educació Ambiental. L'impuls de la participació i la comunicació entre les administracions i els diferents agents socials en matèria d'educació ambiental. El foment de les activitats adreçades a l'educació ambiental. El disseny de l'Oficina de Promoció, Informació i Divulgació de l'educació ambiental. L'anàlisi de les experiències d'altres administracions i institucions, tant en l'àmbit nacional com en l'internacional, i qualsevol altra que li siga encomanada per la directora general.
  
  
- Servei de Gestió i Desenvolupament de Programes Ambientals. Li competeix la promoció dels programes i convenis de col·laboració amb institucions, associacions i empreses adreçats a la realització d'estudis i activitats mediambientals, com també la coordinació de les ajudes i subvencions de la Direcció General. La promoció de formació de tècnics especialistes en matèria mediambiental i dels tècnics ambientals al servei de les diferents administracions públiques valencianes, i l'organització de cursos, jornades, seminaris i activitats relacionades amb les ciències mediambientals. La integració dels temes mediambientals en l'educació formal. La participació en els programes de promoció ambiental, tant en l'àmbit nacional com en l'internacional. La gestió de les instal·lacions dependents de la Conselleria dedicades a la formació mediambiental. Qualsevol altra que li encomane la directora general.
  
  
Article 6. Els serveis territorials
  
En cadascun dels serveis territorials, sota la dependència del director territorial, existirà un secretari territorial que exercirà les competències pròpies de la Secretaria, prestarà assistència tècnica al director i exercirà les atribucions d'afers generals dels serveis territorials, a més d'aquelles altres que se li atribuïsquen o deleguen.
  
  
Disposició final
  
  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.
  
  
València, 30 d'abril de 1997
  
  
El conseller de Medi Ambient,
  
JOSÉ MANUEL CASTELLÁ ALMIÑANA


Còpia Permalink ELI